Wapiti

**Wapiti** ili **kanadski jelen** (lat. *Cervus canadensis*, en. *Elk*) je jedna od većih jelenjih vrsta i jedan od najvećih kopnenih sisavaca u Sjevernoj Americi i istočnoj Aziji. Od ostalih jelenjih vrsta (*Cervidae*), samo su los (*Alces alces*) i sambar (*Rusa unicolor*) jednaki veličinom kao wapiti. Wapiti je srodan običnom jelenu (*Cervus elaphus*) iz Europe. Dugo se vremena vjerovalo da je wapiti podvrsta običnog jelena. Dokazi u studiji iz 2004. godine temeljeni na mitohondrijskoj DNK su potvrdili da se radi o drugoj vrsti.

**Wapiti** (Shawnee i Cree izraz za „bijela zadnjica”) je naziv za ovu vrstu jelena koji su koristili sjevernoamerički Indijanci, dok su europski doseljenici uglavnom koristili engleski naziv *elk* (sjevernoeuropski naziv za losa), pogrešno ih smatrajući vrstom losa. Vrsta je izvorno azijskog podrijetla, a u Ameriku je došla preko Beringije, kopnenog mosta preko Beringovog mora koji je postojao prije 16.500-13.000 godina. Wapiti uglavnom obitavaju u šumama umjerene klime Sjeverne Amerike, prije svega na Stjenjaku, i istočnim dijelovima juga sjeverne Azije. Kao strana vrsta uveden je i na Novi Zeland, Australiju i u Argentinu, a zahvaljujući velikoj prilagodljivosti wapiti ugrožavaju ove ekosustave i njihove endemske vrste.

Wapit se nalazi i na grbu jugozapadne kanadske pokrajine Britanske Kolumbije.

## Odlike

Mužjaci wapita dosežu visinu od oko 150 u razini ramena te dužinu oko 240&nbsp;cm i teže do 315&nbsp;kg. Imaju svijetlije, žućkasto-sivo krzno, dok su im glava, vrat i noge tamno smeđe, gotovo crni. Na bazi repa ima veliku žućkastu kupu. Rogovi mužjaka su veliki, s 5 do 6 šiljaka s iste strane i posljednjeg koji je oštro okrenut unatrag. Rogovi mogu biti teški do 16&nbsp;kg, a mužjaci ih odbacuju svake godine.

Tijekom tjeranja mužjaci se upuštaju u rituale parenja koji uključuju šepurenje, borbe rogovima (*sparring*) i riku (''bugling'', rika mužjaka wapita) koja tjera druge mužjake a privlači ženke.

Wapiti su skloni raznim zaraznim bolestima od kojih su neke prenosive na domaću stoku. Do sada su u SAD-u pokušaji obuzdavanja zaraznih bolesti wapita uz pomoć vakcinacija imali tek polovičan uspjeh.

U nekim kulturama wapiti imaju duhovnu ulogu, pa se tako u nekim dijelovima Azije njihovi rogovi koriste kao lijek tradicionalne medicine. Wapite su ljudi oduvijek lovili, a njihovo meso je bogato proteinima; bogatije od govedine ili piletine.

## Podvrste
U Sjevernoj Americi je nekada živjelo šest podvrsta wapita od kojih su **kandski wapiti** (*C. canadensis canadensis)*, koji je živio na jugoistoku Kanade i sjeverozapadu SAD-a, i **merriamski wapiti** (*C. elaphus merriami*), koji je nekad živio u Teksasu, Novom Meksiku i planinama Arizone, izumrle vrste. Današnje podvrste su:
* **Rooseveltov jelen** (*C. elaphus roosevelti*) je najveća vrsta wapita a u prirodi ih imao oko 117.000 jedinki u američkim saveznim državama Kaliforniji, Oregonu, Washingtonu i kanadskom otoku Vancouveru.
* **Kalifornijski jelen** (*C. elaphus nannodes*) je zaštićena podvrsta u Kaliforniji koja broji tek 3.200 jedinki.
* **Wapiti stjenjaka** (*C. elaphus nelsoni*) je najbrojnija podvrsta od 850.000 jedinki koje žive na širokom području od kanadske pokrajine Britanske Kolumbije do Novog Meksika u SAD-u.
* **Manitobski wapiti** (*C. elaphus manitobensis*) broji tek 21.000 primjeraka u sjevernim prerijama i šumama u i oko kanadske pokrajine Manitobe.
* **Altajski wapit** (*C. canadensis sibiricus)* obitava na Altajskom gorju.
* **Tjanšanski wapiti** (*C. canadensis songaricus*) obitava na gorju Tian Shan (Kirgistan, Kazahstan i kineska pokrajina Xinjiang).
* **Mandžurski wapiti** (*C. canadensis xanthopygus)* obitavaju od jugoistočnog Sibira, sjeverne Mongolije, u Mandžuriji i sjevernoj Koreji.
* **Alašanski wapiti** (*C. canadensis alashanicus*) je najmanja i najsvijetlija podrvsta wapita, a obitava u sjevernej Kini i Mongoliji.
* **Gansuanski wapiti** (*C. canadensis kansuensis*) je podvrsta koja obitava samo u kineskoj pokrajini Gansu.
* **Sečuanski jelen** (*C. canadensis macneilli*) živi u zapadnoj Kini, na granici s Tibetom.
* **Tibetski jelen** (*C. canadensis wallichi*) obitava u južnom Tibetu i Butanu.
* **Kašmirski jelen** (*C. elaphus hanglu*) je kritično ugrožena vrsta s tek 160 jedinki (prema popisu iz 2008.) u indijskoj državi Jammu i Kashmiru, čiji je također i državni simbol.

## Reference

### Ostali projekti